हो सकता है आपने यह फिल्म न देखी हो। या यह भी हो सकता है कि आपने इस फिल्म का नाम भी न सुना हो लेकिन पुलिस पर बनी उम्दा फिल्मों में से एक है। फिल्म सच्ची घटना से प्रेरित बताई जाती है। नब्बे के दशक में उत्तर प्रदेश में संगठित अपराध ने पुलिस की नाक में दम कर दिया था। ऐसे में एक पुलिस अफसर एसएसपी अजय कुमार (अरशद वारसी) अपराधियों की कमर तोड़ने के लिए ईमानदार और प्रतिबद्ध पुलिसकर्मियो को इकट्ठा कर एक टीम बनाता है। अपराधियों तक पहुंचने के लिए पुलिस कैसे योजना बनाती है, किस तरह उनकी लोकेशन ढूंढती है इसका विस्तार से चित्रण है। सबसे बड़ी बात यह कि फिल्म पुलिसकर्मियों के साहस और जज्बे को दिखाती है। आखिर वह कौन सी बात है कि एक पुलिसकर्मी अपनी जान पर खेल जाता है। अरशद वारसी को आप भले ही मुन्नाभाई सीरीज की फिल्मों से पहचानते हों लेकिन वह कितने बड़े अभिनेता है इस फिल्म को देखकर जान सकते हैं। अपराधियों के सरगना के रूप में सुशांत सिंह का अभिनय भी लाजवाब है।